钦定古今图书集成/明伦汇编/官常典/第554卷 > 张瑰
## 钦定古今图书集成/明伦汇编/官常典/第554卷 > 张瑰

按《南齐书》本传：“瑰字祖逸，吴郡吴人也。祖𥙿，宋金紫
光禄大夫。父永，右光禄大夫，晓音律。宋孝武问永以太极殿前钟声嘶，永答：‘钟有铜滓。乃扣钟求其处，凿
而去之，声遂清越。瑰解褐江夏王太尉行参军，署外
兵。随府转为太傅五官，为义恭所遇。迁太子舍人、中
书郎、骠骑从事中郎、司徒右长史。初，永拒桂阳贼于’”
白下溃散。阮佃夫等欲加罪，太祖固申明之，瑰由此
感恩自结，转通直散骑常侍、骁骑将军。遭父丧，还吴
持服。昇明元年，刘秉有异图，弟遐为吴郡，潜相影响，
因沈攸之事起，聚众三千人，治攻具。太祖密遣殿中
将军卞曰龙令瑰取遐。诸张世有豪气，瑰宅中常有
父时旧部曲数百，遐召瑰，瑰伪受旨，与叔恕领兵十
八人入郡，与防郡队主强弩将军郭罗云进中斋取
遐。遐逾窗而走，瑰部曲顾宪子手斩之，郡内莫敢动
者。献捷，太祖以告领军张冲，冲曰：“瑰以百口一掷，出
手得卢矣。”即授辅国将军、吴郡太守。封瑰义成县侯，
邑千户。太祖故以嘉名锡之，除冠军将军、东海东莞
二郡太守，不拜。建元元年，增邑为二百户。寻改封平
都，迁侍中，加领步兵校尉。二年，迁都官尚书，领校尉
如故。出为征卤将军、吴兴太守。三年，乌程令顾昌元
有罪，瑰坐不纠免官。明年，为度支尚书。世祖即位，为
冠军将军、鄱阳王北中郎长史、襄阳相，行雍州府州
事，随府转征卤长史。四年，仍为持节、督雍梁南北秦
四州、郢州之竟陵司州之随郡军事、辅国将军、雍州
刺史。寻领宁蛮校尉。还为左民尚书，领右军将军，迁
冠军将军、大司马长史。十年，转太常。自陈衰疾，愿从
闲养。明年，转散骑常侍、光禄大夫。顷之，上欲复用瑰，
乃以为后将军、南东海太守，秩中二千石，行南徐州
府州事，又行河东王国事。到官，复称疾，还为散骑常
侍、光禄大夫。郁林即位，加金章紫绶。隆昌元年，给亲
信二十人。郁林废，朝臣到宫门参承高宗，瑰托脚疾
不至。海陵立，加右将军。高宗疑外蕃起兵，以瑰镇石
头，督众军事。瑰见朝廷多难，遂𢘆卧疾。建武元年，转
给事中、光禄大夫，亲信如故，月加给钱二万。二年卤
盛，诏瑰以本官假节、督广陵诸军事、行南兖州事，卤
退乃还。瑰居室豪富，伎妾盈房，有子十馀人，常云其
中要应有好者。建武末，屡启高宗还吴，见许优游自
乐。或有讥瑰衰暮蓄伎，瑰曰：“我少好音律，老而方解。
平生嗜欲，无复一存，唯未能遣此处耳。”高宗疾甚防
疑。大司马王敬则以瑰素著干略，授平东将军、吴郡
太守，以为之备。及敬则反，瑰遣将吏三千人迎拒于
松江，闻敬则军鼓声，一时散走，瑰弃郡逃民间。事平，
瑰复还郡，为有司所奏，免官削爵。永元初，为光禄大
夫，寻加前将军，金章紫绶。三年，义师下，东昏假瑰节，
戍石头。义师至新亭，瑰弃城走还宫。梁初，复为光禄。
天监四年，卒。